(1645) Daer was aen het Palleys een lust - ho vol ghenuchten , Die rondsom was beset met uyt - ghelesen vruchten , Daer Constantin de Groot wel eer vermaeck in nam , Als hy van groote sorgh ' oft Raedt van Staten quam .Het was een schoon vertreck daer duysent voghels songhen , Daer in een gulden back de silv ' re waters spronghen , Daer menigh schoon prieel ronsom was in ghebouwt , Van altijdt even groen , en even jeughdigh hout : Daer cruydt van soeten geur , daer lieffelijcke bloemen , Daer hondert planten staen die niet en zijn te noemen , Daer een Laurieren bosch groeyt aen een stille stroom , Daer soeten balsem sweet van boven vanden boom ; Daer haeren milden schoot Natuer ' heeft als ontsloten , En heel den lust - hof deur haer schatten heeft ghegoten , Daer ' t soo is t ' alle kant , soo lustigh over al , Oft waer een Paradijs , en niet een aerdsche dal .Hier was den grooten Vorst , en gingh een lochtjen rapen , Naer dat hy was verseeuwt van wellust en van slapen .